חברת התוכנה הישראלית Octopus, פיתחה מערכת שעושה שימוש בענן ובמובייל בכדי לרכז ולעקוב אחר כל מערך האבטחה בארגון במסך אחד. היום מודיעה החברה על השלמת סבב גיוס ראשון בסך 2.5 מיליון דולר. את סבב הגיוס הובילה קרן סינגולרטים, בשיתוף ענקית הטכנולוגיה הסינית Tecent Holding Group ו-Renren.
הפתרון של Octopus, מורכב ממערכת המבוססת על ענן ביחד עם אפליקציה סלולרית לסמארטפון או טאבלט. כתוצאה מיחסי הגומלין בין האבטחה הדיגיטלית לזו הפיזית, ניתן לאחד יחד מקורות שונים של מידע, ומהם להסיק יחד מסקנות שיסייעו לכל מנהל אבטחה לקבל התרעה בזמן אמת ולהפנות משאבים בזמן חירום בכדי להתמודד איתם.
החברה נוסדה בשנת 2013 על ידי טל בר אור, בעל ניסיון של למעלה מ-20 שנה בתחום אבטחת התעופה, הסעות המונים, ותשתיות קריטיות וברוך טגורי, מומחה אבטחת סייבר גם כן עם ניסיון ארוך טווח בתחום. סבב הגיוס הנוכחי יסייע לחברה להרחיב את פעילותה לספק את שירותה לשוק העולמי. נכון לעכשיו החברה מדווחת על הצלחה משמעותית בישראל, ועובדת עם חברות כדוגמת קוקה קולה, כיל, בנקים ועוד.
מנכ״ל ומייסד החברה טל בר אור אמר כי ״אנחנו יודעים שעסקים מודרניים מחפשים אחר ממשק ניהול אבטחה שיכול להבטיח ביצועים מקסימאלים, גמישות וזריזות. מחשוב הענן מספק ניהול אבטחה מקיף עבור המשתמש ואינטגרציה קלה וחסכונית. אנחנו כבר רואים כיצד יותר שירותי אבטחה מבוססי ענן יוצאים לשוק, ואנחנו מתכוונים להציע ללקוחותינו פתרון שהצלחתו בטוחה, המאפשר אינטגרציה קלה עם שירותים מבוססי ענן אחרים באופן מאובטח״.